向情敵認低威 馮盈盈變反面教材 「魔音」難除累街坊
由視帝陳展鵬主演的《逆天奇案2》正在熱播,同劇的馮盈盈揚言劇集再添食就自薦唱插曲,但似乎魔音不改,恐怕連累教她唱歌的謝東閔!
陳展鵬、林夏薇、馮盈盈及劉佩玥等前晚出席新劇《逆天奇案2》首播活動。馮盈盈透露今輯角色性格及造型有所變化,笑言變得斯文:「希望洗走上一輯嘅『國民妖精』稱號,今次要做『國民未婚妻』!」她指今輯要跟前作的情敵林夏薇認錯及修補關係,問到是否有捱摑鏡頭?她笑說:「仲慘過畀人打!今次係我從影以嚟喊得最多嘅一套劇。」劉佩玥即表示盈盈為了劇集喊至眼腫。她又透露本身的角色上輯已身亡,今次會以另一個身份登場,與上輯飾演其老公的張頴康繼續有對手戲。
盈盈又提到在社交網分享唱歌片段,笑言若《逆》劇開拍第三輯會向監製爭取唱插曲,劉佩玥即笑指駕駛時剛巧看到盈盈初試啼聲的片段:「聽完成個醒晒!」盈盈笑說:「有網友話聽完之後都係覺得我做主持好啲,哈哈!(受到打擊?)我最驚係打擊謝東閔同佢間唱歌學校,因為我喺佢度學唱歌。」
陳展鵬被僱傭兵震懾
至於展鵬對《逆》劇可以拍續集大感高興:「監製話好多幕後同事都覺得比第一輯更加好睇!」他指劇組找來真正的僱傭兵參與拍攝,跟他對打:「係真正嘅士兵。(真打?)都有格兩嘢,OK嘅,冇乜受傷。」他笑言首次接觸對方時被他們嚇倒:「手臂好似大髀咁粗,畀佢箍住唔知會點呢?哈哈!」不過他並不擔心,因對方接受過專業拍攝訓練,亦曾於荷里活演出,值得信賴。
本文連結 : https://orientaldaily.on.cc/content/娛樂/odn-20240403-0403_00282_021/向情敵認低威--馮盈盈變反面教材--「魔音」難除累街坊